Billeder af nøgne mennesker, der dyrker sex, er i høj kurs hos danskerne. Interessen for porno er så stor, at hver fjerde finder tid til det en gang om ugen eller mere.

Men for nogle mennesker tager interessen for porno overhånd. I hvert fald har op imod hver femte dansker i perioder set for meget porno, viser en ny undersøgelse, som YouGov har lavet for Aftenshowet.

Mere lyst til porno end sex med partner

Samtidig svarer 15 procent, at de nogle gange har haft mere lyst til at se porno end at være sammen med deres partner.

Hvis en person ser meget porno, kan det påvirke et parforhold negativt, siger en ekspert:

- Når man ser porno i stedet for at gå i seng med sin partner, så bliver det jo et problem, for så forsvinder den intimitet, der er afgørende i ethvert parforhold, siger parterapeut Ingrid Ann Watson.

Hun oplever, at især flere mænd søger rådgivning sammen med deres partnere, fordi deres pornoforbrug er kammet over i en afhængighed.

Læs også : Man kunne også spørge om ikke der er for få stådrenge og tissekoner i filmhistorien

Afhængig af porno

For 45-årige Jimmy Hansen endte pornoen også med at gøre mere skade end gavn. Indtil for fire måneder siden var han afhængig af porno, og derfor brugte han i perioder op til fire timer om dagen på at surfe porno på nettet.

- Da jeg var afhængig, kunne en typisk dag se sådan ud, at jeg enten surfede porno på biblioteket eller derhjemme. Når jeg følte mig ked af det, kunne jeg altid gå ind og se porno, siger Jimmy Hansen, der brugte de mange timer foran computeren derhjemme på at onanere.

I dag har Jimmy Hansen fået hjælp af en psykoterapeut og har ikke set porno i fire måneder.

- Jeg har fået et langt højere selvværd, og når jeg er sammen med kvinde, er jeg mere nærværende end tidligere. Jeg går ikke bare direkte efter brysterne, ballerne eller kussen, siger han.

Læs også : VIDEO Pornoen under forandring: Det skal være en unik oplevelse

Giver andre mænd håb

Han bruger sine egne erfaringer som sexolog og psykoterapeut, hvor en fjerdedel af de mænd, der kommer i terapi, er ramt af samme problem, siger Jimmy Hansen:

- Mændene kan kigge på mig og se, at jeg er kommet ud af afhængigheden, og det giver dem en tro på, at de kan gøre det samme.